Id-Direttiva tal-Kummissjoni 94/78/KE
tal-21 ta’ Diċembru 1994
li tadatta għall-progress tekniku d-Direttiva tal-Kunsill 78/549/KEE fejn għandhom x’jaqsmu l-protezzjoni tar-roti tal-vetturi bil-mutur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata mid-Direttiva tal-Kummissjoni 93/81/KEE [2], u b’mod partikolari l-Artikolu 13(2) tagħha,
Wara li kkunsidrat id-Direttiva tal-Kunsill 78/549/KEE tat-12 ta’ Ġunju 1978 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-protezzjoni tar-roti tal-vetturi bil-mutur [3], u b’mod partikolari l-Artikolu 4 tagħha,
Billi d-Direttiva 78/549/KEE hija waħda mid-direttivi separati tal-proċedura ta’ l-approvazzjoni tat-tip tal-KEE li ġiet stabbilita mid-Direttiva tal-Kunsill 70/156/KEE; billi, b’konsegwenza, d-dispożizzjonijiet stipulati fid-Direttiva 70/156/KEE li għandhom x’jaqsmu mas-sistemi, l-komponenti u l-untitajiet tekniċi separati tal-vetturi japplikaw għal din id-Direttiva;
Billi, b’mod partikolari, l-Artikoli 3(4) u 4 (3) tad-Direttiva 70/156/KEE jinħtieġu li kull direttiva separata jkollha anness magħha dokument ta’ informazzjoni li jinkorpora l-punti rilevanti ta’ l-Anness I ma’ dik id-Direttiva u wkoll ċertifikat ta’ approvazzjoni tat-tip ibbażat fuq l-Anness VI magħha sabiex dik l-approvazzjoni tat-tip tista’ tiġi kompjuterizzata;
Billi n-numru ta’ karozzi tal-passiġġieri four-wheel-drive qed jiżdied, kemm jekk il-four-wheel-drive hu ngaġġat b’mod permanenti, awtomatikament jew taħt il-kontroll tax-xufier; billi, hu neċessarju, fil-każ ta’ dawn il-karrozzi tal-passiġġieri, u fid-dawl tal-progress tekniku, li jkunu riveduti ċerti parametri ta’ disinn u ta’ operazzjoni u li jiġu emendati xi dispożizzjonijiet tad-Direttiva 78/549/KEE b’mod li jirrifletti s-sitwazzjoni tas-suq kurrenti u fil-ġejjieni u li hu konsistenti mal-prattika kif suppost ta’ disinn, kostruzzjoni u funzjonament mingħajr periklu;
Billi d-dispożizzjonijiet ta’ din id-Direttiva huma skond l-opinjoni tal-Kumitat għall-Adattazzjoni għall-Progress Tekniku stabbilit mid-Direttiva 70/156/KEE,
ADOTTAT DIN ID-DIRETTIVA:
L-Artikolu 1
Id-Direttiva 78/549/KEE hi emendata kif ġej:
1. Fl-Artikolu 1, il-kliem "(kif definit fl-Anness I mad-Direttiva 70/156/KEE)" huma sostitiwiti bil-kliem "(kif definit fl-Anness II A mad-Direttiva 70/156/KEE)".
2. L-Annessi I u II huma emendati skond il-punti 1, 2 u 3 ta’ l-Anness t’hawnhekk.
3. L-Anness III li hemm fil-punt 4 ta’ l-Anness t’hawnhekk hu miżjud.
L-Artikolu 2
1. B’effett mill-1 ta’ Lulju 1995 l-Istati Membri ma jistgħux, għal raġunijiet li għandhom x’jaqsmu mal-protezzjoni tar-roti:
- jirrifjutaw, fir-rigward ta’ tip ta’ vettura bil-mutur, li jagħtu l-approvazzjoni tat-tip tal-KEE jew l-approvazzjoni ta’ tip nazzjonali, jew
- jipprojibixxu r-reġistrazzjoni, l-bejgħ jew id-dħul fis-servizz ta’ vetturi
jekk il-protezzjoni tar-roti tikkonforma mal-ħtiġiet tad-Direttiva 78/549/KEE, kif emendata minn din id-Direttiva.
2. B’effett mill-1 ta’ Jannar 1996, l-Istati Membri:
- m’għandhomx iktar jagħtu l-approvazzjoni tat-tip tal-KEE, u
- jistgħu jirrifjutaw li jagħtu l-approvazzjoni tat-tip nazzjonali
għal tip ta’ vettura għal raġunijiet li għandhom x’jaqsmu mal-protezzjoni tar-roti jekk il-ħtiġiet tad-Direttiva 78/549/KEE, kif emendata min din id-Direttiva, mhumiex sodisfatti.
L-Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva qabel l-1 ta’ Lulju 1995. Għandhom minnufih jinformaw lill-Kummissjoni b’dan.
Meta l-Istati Membri jadottaw dawn id-dispożizzjonijiet, dawn għandhom ikollhom riferenza għal din id-Direttiva jew għandu jkollhom magħhom din ir-riferenza fil-waqt tal-pubblikazzjoni uffiċjali tagħhom. Il-proċedura għal din ir-riferenza għandha tiġi adottata mill-Istati Membri.
2. L-Istati Membri għandhom jikkomunikaw lill-Kumissjoni t-test tad-dispożizzjonijiet ewlenija tal-liġi nazzjonali li huma jadottaw fil-qasam kopert minn din id-Direttiva.
L-Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmulha fi Brussel, fil-21 ta’ Diċembru 1994.